Fredag la Statistisk Sentralbyrå fram tall for finansieringen av politiske partier, etter partienes egne innrapporteringer. Raskt fikk pengestøtten til Ap og SV fra fagbevegelsen mye oppmerksomhet. Hvem som finansierer Høyre, KrF, Venstre og Frp ble viet mindre oppmerksomhet.
Til tross for at innrapporteringen tildels er mangelfull, særlig på fylkes- og kommunenivå, gir tallene som er lagt ut på www.partifinansiering.no et godt bilde av finansieringskildene.
Klassekampen har gått gjennom tallene både på riks- og lokalplan i jakt etter private pengegivere til partiene. Den gjennomgangen viser at Ap, SV, Sp eller RV bare unntaksvis får pengegaver fra kommersielle foretak eller fra privatpersoner, men Ap og SV får til gjengjeld store summer fra fagbevegelsen, henholdsvis 14,4 og 1,7 millioner kroner.
De private bidragene går i all hovedsak til Høyre, Frp, KrF og Venstre.
Selskapet Canica AS er den desidert største private bidragsyteren til norske politiske partier. I 2005 delte selskapet ut 1.125.000 kroner til Høyre, og 250.000 kroner til hvert av partiene Venstre, KrF og Frp - totalt nesten 1,9 millioner. Det tilsvarer i overkant av én prosent av Canicas årsresultat for 2005.
Canica AS er familieselskapet til Stein Erik «Rimi»-Hagen: Etter at pappa overførte store deler av formuen til barna, eier Stein Eriks selskap Tvist 1 ti prosent av Canica, mens barna Nina Camilla, Caroline Marie og Carl Erik, med selskapene Tvist 2, 3 og 4, eier 30 prosent hver av Canica AS.
Mens Stein Erik Hagen og hans familie har valgt å gi støtten gjennom selskapet de eier, er det mange som gir støtten mer privat. Christen Sveaas er den som topper lista over private givere, med 450.000 til Venstre og 200.000 til Høyre. En annen som har gitt raust, er Ivar Pettersen fra Oslo. Han har gitt en halv million kroner til Frp. Klassekampen har ikke lykkes å bringe på det rene hva slags virksomhet som har gitt ham slike midler.
Også partiene på venstresida får noen kroner av private givere: En av Bergens rike menn, Trond Mohn, har gitt Ap 224.000 kroner, mens Eugen O. Bjelland i Ullensaker har gitt 100.000 kroner til SV.
Forøvrig er det i hovedsak de borgerlige partiene som får private bidrag: Tobakkskongen Johan H. Andresen ga 100.000 til Venstre og like mye til Høyre. Deretter følger tilsvarende beløp til ett av de to partiene nedover på lista.
Nr 2:
Etter at Næringslivets Hovedorganisasjon sluttet å gi økonomisk støtte til de politiske partiene på høyre fløy, er det rederinæringa som står igjen som en viktig bidragsyter - nest etter Stein Erik Hagen og hans familie.
Rederiforbundet ga i fjor 150.000 kroner til KrF og 200.000 kroner til henholdsvis Høyre og Frp. I tillegg ga Oslo Rederiforbund 50.000 til Frp. Totalt 600.000 kroner. Men mange redere syntes ikke forbundets bidrag var nok. Leif Høegh &Co AS ga 40.000 til Venstre og 370.000 til Høyre, hvorav 30.000 til lokallaget i Bærum. Også IM Skaugen ASA var gavmilde overfor Høyre, mens Havila AS ga 75.000 til KrF og 25.000 til KrF på Averøya.
Wilh. Wilhelmsen spyttet 175.000 kroner i kassa til Høyre, og 50.000 i kassa til Frp.
Nøyaktig hvor stort man skal beregne rederinæringas bidrag til, er et vanskelig spørsmål. Blant giverne til de borgerlige partiene finnes selskaper og personer med en viss tilknytning enten til rederiene eller til rederfamiliene, uten at de selv har rederidrift som hovedinntektskilde.
Tallene illustrerer også hvordan familier som ikke kan karakteriseres som «nyrike» fortsatt bidrar godt ikke minst til Høyres kasse. Navn som Ramm, Wilhelmsen, Astrup, Must, Friele, Løvenskiold, Kierulf og Cappelen finner vi i denne gruppen. Flere av disse har interesser i hverandres selskaper, som gir penger til partiene, og flere av dem har dessuten gitt penger gjennom ulike selskaper de eier.
Det gjelder ikke bare for givere som har vært rike en stund. Når Stein Erik Hagens og hans families bidrag skal nevnes, bør vi ta med at Canica AS eier halvparten av selskapet Berg Jacobsen Invest i Molde. De ga i 2005 70.000 kroner til KrF. Og som om ikke det var nok: Møre Prosjektutvikling bladde opp ytterligere 80.000. Det selskapet eies av Berg Jacobsen.
Stein Erik Hagen har et godt samarbeid med herrene Erik Berg og Stig O. Jacobsen i Molde. I vinter ble det kjent at Hagen, Berg og Jacobsen kjøper Korsholmen i Averøy kommune fra eventyreren Ragnar Thorseth.
Berg og Jacobsen er ikke bare sympatisk innstilt til KrF som parti, de er også venner med Kjell Magne Bondevik. I fjor vinter fortalte NRKs Brennpunkt at den svenske matvarekjeden ICA - der Stein Erik Hagen tidligere var involvert - følte seg direkte truet av Berg og Jacobsen under forhandlinger med de to moldenserne. ICA hevdet nemlig at daværende statsminister Kjell Magne Bondevik ble trukket inn i samtalene, og at de derfor fryktet «olika former av politiskt negativ särbehandling».
Derfor gikk ICA så langt som til å be om et møte med den norske ambassaden i Stockholm. Svaret de ble lovet på møtet, kom aldri.
* Canica AS: Gir nesten 1,9 mill. til de borgerlige partiene. Eies av Hagen-familien.
* Rederiene: Rederiforbundet og rederne gir nesten 1,7 millioner i støtte til partiene på Høyre-siden.
* Ukjent Frp-er: Ivar Pettersen fra Oslo ga 500.000 til Frp. Ut over det får partiet ingen store private bidrag.
* Høyres fornemme: Andresen, Ugland, og Friele er blant Høyres fornemme private givere. Men også familiene Ramm (Sole Invest), Wilhelmsen (Anders Wilhelmsen & Co, Aveco Holding, Wacko AS), Astrup (AS Bjørgvin), Must (Fondsfinans), Holta, Reiten (Elka Invest, Ingerø Reiten), og Kierulf (Gambaco) står på lista over de som gir penger gjennom selskapene sine.
* Bondevik-effekten: Uten Kjell Magne Bondeviks venner på Mørekysten, hadde KrFs kasse vært slunken. Canica blar opp 250.000 sammen med møringene i Berg Jacobsen, som legger til 150.000. Oppdrettsselskapet Hydrotec legger også i 50.000.
* Venstres venner: Odd Einar Dørum spyttet i 100.000 kroner for å få seg selv gjenvalgt til Stortinget i fjor. Også Leon Bodd, Johan H. Andresen og Petter Olsen var villige til å bla opp det samme. I tillegg fikk Venstre penger fra Canica AS, BikBok-kongen Ola Mæle og Ramm-familien gjennom Sole Invest.